Source: https://ispis.sk/judikatura/KSKE/15CoE18/2011
Timestamp: 2020-04-10 11:53:02+00:00
Document Index: 3063070

Matched Legal Cases: ['§ 52', '§ 53', '§ 53', '§ 53', '§ 53', '§ 517', '§ 3', '§ 53', '§ 45', '§ 52', '§ 3', '§ 57', '§ 53', '§ 374', '§ 212', '§ 214', '§ 214', '§ 219', '§ 497', '§ 41', '§ 3', '§ 55', '§ 52', '§ 53', '§ 53', '§ 53', '§ 40', '§ 58', '§ 45', '§ 219', '§ 224', '§ 142', '§ 3', 'súd ', 'súd ', 'súd ', '§ 52', '§ 53', '§ 53', 'súd ', '§ 53', '§ 53', '§ 53', 'súd ', '§ 517', '§ 3', '§ 53', 'súd ', 'súd ', 'súd ', '§ 45', 'súd ', 'Súd ', 'súd ', '§ 52', 'súd ', 'Súd ', '§ 3', 'súd ', 'súd ', '§ 57', 'súd ', 'súd ', '§ 53', 'súd ', '§ 497', '§ 41', '§ 3', 'súd ', '§ 55', 'čl. 2', '§ 52', 'súd ', '§ 52', 'súd ', 'súd ', 'súd ', '§ 53', '§ 53', '§ 53', '§ 40', 'súd ', 'čl. 8', '§ 53', '§ 53', 'súd ', '§ 58', '§ 45', 'súd ', '§ 224', '§ 142']

KSKE 15 CoE 18/2011 - iSpis
iSpis Judikatúra – KSKE 15 CoE 18/2011
KS v Košiciach, dátum 14.03.2012, sp.zn. KSKE 15 CoE 18/2011
§ 52 zákona č. 150/2004 § 53 ods. 3 zákona č. 150/2004 § 53 ods. 4 zákona č. 150/2004 § 53 zákona č. 150/2004 § 53 ods. 4 písm. r) zákona č. 150/2004 § 517 ods. 1 zákona č. 87/1995 § 3 ods. 1 zákona č. 87/1995 § 53 ods. 5 zákona č. 87/1995 § 45 ods. 1 písm. b) zákona č. 258/2001 § 52 zákona č. 258/2001 § 3 zákona č. 233/1995 § 57 ods. 1 písm. g) zákona č. 233/1995 § 53 ods. 4 písm. r) OZ § 374 ods. 4 OSP § 212 ods. 1 OSP § 214 ods. 2 OSP § 214 ods. 1 OSP § 219 ods. 2 OSP § 497 OBZ § 41a OZ § 3 ods. 1 zákona č. 258/2001 § 55 OZ § 52 OZ § 53 ods. 1 OZ § 53 ods. 5 OZ § 53 OZ § 40a OZ § 58 ods. 1 zákona č. 233/1995 § 45 zákona č. 244/2002 § 219 ods. 1 OSP § 224 ods. 1 OSP § 142 ods. 1 OSP § 3 ods. 9 zákona č. 757/2004
OSKE2 39ER2622/2006
Súd: Krajský súd Košice Spisová značka: 15CoE/18/2011 Identifikačné číslo súdneho spisu: 7206223419 Dátum vydania rozhodnutia: 15. 03. 2012 Meno a priezvisko sudcu, VSÚ: JUDr. Milan Konček ECLI: ECLI:SK:KSKE:2012:7206223419.1
Uznesenie Krajský súd v Košiciach v exekučnej veci oprávneného: POHOTOVOSŤ, s.r.o., so sídlom v Bratislave, Pribinova 25, IČO: 35 807 598, právne zastúpený JUDr. Martinom Máčajom, advokátom so sídlom v Bratislave, Pribinova 25, proti povinnému: Y. Q., nar. XX.XX.XXXX, C. XXXX/X, XXX XX V., v konaní vedenom u súdneho exekútora JUDr. Rudolfa Krutého, so sídlom v Bratislave, Záhradnícka 60, pod sp. zn. EX 495/2006 o vymoženie 677,16 eur s príslušenstvom, o odvolaní oprávneného proti uzneseniu Okresného súdu Košice II zo dňa 03.05.2011, č .k. 39Er/2622/2006-62, takto
V dôvodoch rozhodnutia uviedol, že dňa 02.02.2011 doručil povinný súdu návrh na zastavenie exekúcie s odôvodnením, že uznesením Okresného súdu Košice II č. 39Er/2622/2006-15 zo dňa 16.10.2009 v exekučnej veci oprávneného POHOTOVOSŤ, s.r.o. proti povinnému Y. Q. o vymoženie pohľadávky vo výške 677,16 eur s príslušenstvom súd vyhovel žiadosti oprávneného o zmenu súdnej exekútorky JUDr. Renáty Ďurkovej a vykonaním súdnej exekúcie poveril súdneho exekútora JUDr. Rudolfa Krutého. Exekučným titulom je Rozsudok č. SR 1587/2006 zo dňa 29.05.2006 vydaný Stálym rozhodcovským súdom zriadeným zriaďovateľom Slovenská rozhodcovská, a.s. Bratislava, ktorým sa povinnému uložila povinnosť zaplatiť pohľadávku vo výške 677,16 eur s 0,25 %-ným úrokom z omeškania denne od 17.02.2006 zo sumy 669,19 eur do zaplatenia a jej príslušenstvo. Pohľadávka vznikla titulom Zmluvy o úvere uzavretej medzi oprávneným a povinným dňa 29.11.2005 a pozostáva z nesplateného úveru a poplatku za jeho poskytnutie vo výške 669,19 eur, poplatku za upomienku vo výške 7,97 eur a úroku z omeškania od 17.02.2006 do zaplatenia. Neoddeliteľnou súčasťou zmluvy sú Všeobecné podmienky poskytnutia úveru (ďalej len všeobecné podmienky ) . Podľa bodu 04 všeobecných podmienok v prípade, že dlžník neuhradí včas dve po sebe idúce splátky, prípadne uhradí len ich časť, stáva sa splatným celý dlh okamžite a dlžník sa zaväzuje uhradiť veriteľovi za každú zaslanú upomienku v prípade porušenia zmluvy o úvere poplatok vo výške 1,99 eur. V zmysle bodu 06 Všeobecných podmienok sa zmluvné strany dohodli, že v prípade splatnosti celého dlhu naraz, zaväzuje sa dlžník uhradiť veriteľovi úrok z omeškania vo výške 0,25% z dlžnej sumy za každý deň omeškania odo dňa splatnosti celého dlhu do jeho uhradenia. V bode 17 všeobecných podmienok je obsiahnutá rozhodcovská doložka, teda dohoda zmluvných strán o tom, že všetky spory, ktoré vzniknú z tejto zmluvy vrátane sporov o jej výklad alebo zrušenie budú riešené pred Stálym rozhodcovským súdom zriadeným spoločnosťou Slovenská rozhodcovská, a.s., ak žalujúca zmluvná strana podá žalobu na rozhodcovskom súde alebo pred príslušným súdom Slovenskej republiky, ak žalujúca zmluvná strana podá žalobu na tomto súde. Podľa bodu 19 sa všetky právne vzťahy zmluvných strán spravujú zák. č. 513/1991 Zb. Obchodným
zákonníkom (ďalej len Ob. z. ) . Základnú charakteristiku spotrebiteľských zmlúv však upravuje zák. č. 40/1964 Zb. Občianskeho zákonníka (ďalej len O. z. ) vo svojom ustanovení § 52 a nasl. Základnou črtou štandardných spotrebiteľských zmlúv je to, že sú pre spotrebiteľa vopred pripravené a nie je vytvorený priestor na dojednanie obsahu zmluvy alebo jej zmeny pred jej uzavretím. Zmluva o úvere uzavretá medzi oprávneným a povinným túto charakteristiku spĺňa. Vzhľadom na predmet a povahu zmluvy uzavretej medzi žiadateľom a veriteľom treba mať za to, že ide o spotrebiteľskú zmluvu. Zmluva o úvere bola vopred pripravená na formulári, vrátane znenia Všeobecných podmienok, bez možnosti povinného meniť jej obsah. Ide o typickú spotrebiteľskú zmluvu vzhľadom na právnu povahu účastníkov, kde dlžník vystupuje ako spotrebiteľ vo vzťahu k službe, t. j. úveru, ktorý využíva na uspokojovanie svojich osobných potrieb a veriteľ vystupuje ako podnikateľ poskytujúci uvedenú službu. Zmyslom národnej a nadnárodnej úpravy spotrebiteľského práva je dosiahnuť vyrovnanie faktického postavenia spotrebiteľa s profesionálnym dodávateľom s ohľadom na okolnosti, pri ktorých dochádza k uzatváraniu zmlúv, s ohľadom na väčšiu profesionálnu skúsenosť predávajúceho a jeho lepšiu znalosť práva a jednoduchšiu dostupnosť právnych služieb, ako i možnosť určovať zmluvné podmienky jednostranne cestou formulárových zmlúv. Ustanovenie § 53 ods. 3 O. z. v znení ku dňu uzavretia zmluvy o úvere obsahuje exemplifikatívny neuzavretý výpočet neprijateľných podmienok v spotrebiteľských zmluvách. Tento výpočet je zo strany zákonodarcu neustále dopĺňaný a precizovaný. Týmto spôsobom zákonodarca reaguje na nesprávnu aplikačnú prax. V tomto výpočte je s účinnosťou od 01.03.2010 výslovne uvedená ako neprijateľná podmienka požadovanie od spotrebiteľa v rámci dojednanej rozhodcovskej doložky, aby spory s dodávateľom riešil výlučne v rozhodcovskom konaní. Len zo samej skutočnosti, že sa uvedená podmienka v tomto výpočte v čase uzavretia zmluvy o úvere nenachádzala, nemožno vyvodiť, že nie je neprijateľnou podmienkou v spotrebiteľskej zmluve. Podľa súčasnej rozhodovacej praxe súdov je dojednanie rozhodcovskej doložky v spotrebiteľskej zmluve neprijateľnou podmienkou, ktorá je v zmysle § 53 ods. 3 O. z. neplatná. Spotrebiteľ sa v porovnaní s dodávateľom nachádza v znevýhodnenom postavení pokiaľ ide o vyjednávaciu silu a úroveň informovanosti a táto situácia ho vedie k pristúpeniu na podmienky vopred pripravené dodávateľom bez toho, aby mohol podstatným spôsobom ovplyvniť obsah úverovej zmluvy. Povaha zmluvy je adhézna, povinný ju mohol buď prijať ako celok, resp. odmietnuť. Obsah rozhodcovskej doložky bol dodávateľom vopred pripravený. Len veľmi ťažko možno predpokladať, že si spotrebiteľ bol vedomý všetkých dôsledkov, ktoré so sebou dojednanie rozhodcovskej doložky nesie. Cieľom rozhodcovskej zmluvy je dosiahnuť dojednanie prípadného sporu rozhodcom ako súkromnou osobou, na ktorého zmluvné strany delegovali takúto právomoc. Častokrát sa rozhodcovská zmluva vyjadrí len v podobe rozhodcovskej doložky, ktorá splýva s ostatnými podmienkami v štandardnej zmluve. V porovnaní s ostatnými zmluvnými podmienkami je význam rozhodcovskej doložky osobitný, pretože v prípade sporu súkromná osoba rozhodne o právach a právom chránených záujmoch s cieľom dosiahnuť nový kvalifikovaný záväzok z pôvodnej zmluvy. Keďže sa tak deje v súkromnoprávnom procese, požiadavka na rešpektovanie princípov súkromného práva rozhodcom vrátane princípu dobrých mravov je plne opodstatnená. Ak rozhodcovská zmluva nebola spotrebiteľom vyjednaná, ale vyplýva zo štandardnej zmluvy, a teda zo vzťahu fakticky nerovnovážneho, obavy, že slabšia strana si svoj osud v závažnej veci, akou je prípadný neskorší rozhodcovský proces, nedokáže náležite naplánovať, sú plne namieste. Rozhodcovská doložka, ktorá mala založiť legitimitu pre exekučný titul v predmetnom konaní, znemožňuje spotrebiteľovi dosiahnuť rozhodovanie sporu inak než v rozhodcovskom konaní. Rozhodcovskú doložku si spotrebiteľ osobitne nevyjednal a nemal na výber vzhľadom na jej splynutie s ostatnými štandardnými podmienkami. Mohol len zmluvu ako celok odmietnuť, alebo sa podrobiť všetkým obchodným podmienkam, teda aj rozhodcovskému konaniu. Rozhodcovský súd je pritom paušálnym spôsobom zakotvený v zmluvných podmienkach ešte pred vznikom samotnej štandardnej zmluvy. Dodávateľ teda musí mať istotu, že si ho môže do zmluvy uvádzať. V subjektívne spotrebiteľskej právnej veci zvlášť vznikajú pochybnosti o objektívnosti rozhodovacieho procesu. Už len tieto skutočnosti možno považovať za dostačujúce na záver o neprijateľnosti rozhodcovskej doložky vzhľadom na jej zásadný dopad na zmluvné vzťahy medzi dodávateľom a spotrebiteľom. Ostatné podmienky rozhodcovského konania sú skôr len indikátorom, do akých krajností môže viesť dojednávanie rozhodcovského konania so slabšou stranou zmluvného vzťahu. Miesto konania ani zďaleka nespĺňa požiadavku predvídateľnosti a dostupnosti a o poučení spotrebiteľa o rozdiele medzi štátnym a rozhodcovským súdnym procesom niet ani zmienky. Doložka nebola dojednaná v čase vyššej bdelosti spotrebiteľa po vzniku sporu, ale na začiatku zmluvného vzťahu. Takto formulovaná rozhodcovská doložka spôsobuje značnú nerovnováhu v právach a povinnostiach zmluvných strán v neprospech spotrebiteľa a ako taká je v zmysle ust. § 53 ods. 4 O. z. neplatná. Neprijateľné podmienky demonštratívne uvedené v ustanoveniach § 53 O. z., ako inštitút predstavujú pretavenie princípu dobrých mravov do pozitívneho práva. Preto bez ohľadu na účinnosť novely O. z.,
ktorá zaviedla neprijateľnú podmienku v zmysle § 53 ods. 4 písm. r) O. z. týkajúcu sa rozhodcovskej doložky, takéto ustanovenie, ak je obsiahnuté v spotrebiteľskej zmluve, bude vždy v rozpore s dobrými mravmi, keďže dobré mravy nepodliehajú zmenám tak dynamickým spôsobom ako slovenský právny poriadok. Exekučný súd je preto povinný zastaviť exekúciu pre rozpor vymáhaného plnenia s dobrými mravmi. V tejto súvislosti treba brať na zreteľ aj povinnosť súdu vykladať vnútroštátne právo vo svetle znenia a účelu smernice. K ustanoveniam právneho poriadku upravujúcich režim spotrebiteľských zmlúv predstavuje takéto interpretačné pravidlo smernica Rady 93/13/EHS z 05.04.1993 o nekalých podmienkach v spotrebiteľských zmluvách. V konkrétnej exekučnej veci, vzhľadom na transpozíciu vyššie uvedenej smernice zák. č. 150/2004 Z. z. (účinný od 01.04.2004) , ktorým sa novelizoval O. z., treba mať na zreteli okrem iného bod 1 písm. q) prílohy vyššie uvedenej smernice. Podľa neho možno považovať podmienku za nekalú, ak jej zmyslom alebo účinkom je neposkytnúť spotrebiteľovi právo alebo mu brániť v uplatňovaní práva podať žalobu alebo podať akýkoľvek iný opravný prostriedok, najmä vyžadovať od spotrebiteľa, aby riešil spory neupravené právnymi ustanoveniami výhradne arbitrážou, nevhodne obmedzovať prístup k dôkazom alebo ukladať povinnosť dôkazného bremena, ktoré by podľa práva, ktorým sa riadi zmluvný vzťah, malo spočívať na inej zmluvnej strane. Rozhodcovská doložka je neprijateľná, pretože nebola spotrebiteľom osobitne dojednaná a núti ho sa podrobiť výlučne rozhodcovskému konaniu. Neprijateľná rozhodcovská doložka sa prieči dobrým mravom a výkon práv a povinností z takejto doložky odporuje dobrým mravom. Akékoľvek plnenie priznané rozhodcom na základe rozhodcovskej doložky, ktorá je v rozpore s dobrými mravmi, je plnení, ktoré je v rozpore s dobrými mravmi. Exekučný titul - rozhodcovský rozsudok zaväzuje povinného na základe uzavretej zmluvy o úvere na zaplatenie istiny a jej príslušenstva spolu s dohodnutým úrokom z omeškania vo výške 0,25 % denne z dlžnej sumy, teda 91,25 % ročne. Vzhľadom na to, že ide o spotrebiteľskú zmluvu, táto zmluva sa nesmie odchýliť od ustanovení O. z. v neprospech spotrebiteľa. Na predmetný právny vzťah sa preto vzťahujú ustanovenia O. z. o úrokoch z omeškania. Podľa § 517 ods. 1, 2 O. z. dlžník, ktorý svoj dlh riadne a včas nesplní, je v omeškaní. Ak ide o omeškanie s plnením peňažného dlhu, má veriteľ právo požadovať od dlžníka popri plnení úroky z omeškania, ak nie je podľa tohto zákona povinný platiť poplatok z omeškania; výšku úrokov z omeškania a poplatku z omeškania ustanovuje vykonávací predpis. Podľa § 3 ods. 1 nariadenia vlády SR č. 87/1995 Z. z., ktorým sa vykonávajú niektoré ustanovenia O. z. v znení do 31.12.2008 výška úrokov z omeškania je dvojnásobok diskontnej sadzby určenej Národnou bankou Slovenska platnej k prvému dňu omeškania s plnením peňažného dlhu. Povinný sa dostal do omeškania s plnením dlhu dňa 17.2.2006. Úrok z omeškania podľa citovaného nariadenia vlády bol v tom čase 6 % ročne. Povinnému bola exekučným titulom uložená povinnosť zaplatiť úrok z omeškania 0,25 % denne, t. j. 91,25 % ročne, čo je o 85,25 % ročne vyšší ako bol stanovený právnym predpisom. Ustanovenie zmluvy o úvere o výške úrokov z omeškania je preto v rozpore so zákonom, je neprijateľnou podmienkou a podľa ustanovenia § 53 ods. 5 O. z. je neplatné. Priznané plnenie na základe neprijateľnej podmienky odporuje dobrým mravom. Exekučný súd nie je v exekučnom konaní oprávnený skúmať vecnú správnosť rozhodnutí (vrátane postupu orgánu) vydaných v základnom konaní. Jediným exekučným titulom, pri ktorom exekučný súd vstupuje aj do hmotnoprávneho vzťahu účastníkov exekučného konania, je však rozsudok vydaný v rozhodcovskom konaní. Ak totiž rozhodcovský rozsudok zaväzuje účastníka rozhodcovského konania na plnenie, ktoré je objektívne nemožné, právom nedovolené alebo odporuje dobrým mravom, súd príslušný na výkon rozhodnutia alebo na exekúciu zastaví výkon rozhodcovského rozsudku alebo exekučné konanie aj bez návrhu, ak zistí v rozhodcovskom konaní nedostatky podľa § 45 odseku 1 písm. b) alebo c) zákona o rozhodcovskom konaní. Pre vyvodenie takýchto záverov však musí mať súd k dispozícii predovšetkým Zmluvu o úvere so všetkými jej neoddeliteľnými prílohami, listinu obsahujúcu dohodu o tom, že riešenie sporov, ktoré vzniknú z konkrétneho zmluvného vzťahu budú zmluvné strany riešiť v rozhodcovskom konaní. Teda podstatná pre posúdenie spôsobilosti exekučného titulu je i rozhodcovská doložka, najmä pri plneniach priznaných zo spotrebiteľských úverov, z ktorej vychádza aj plnenie v predmetnom rozhodcovskom rozsudku. Súd, ktorý rozhoduje o návrhu na výkon právoplatného rozhodcovského rozsudku, ktorý bol vydaný bez účasti spotrebiteľa, musí hneď potom, ako sa oboznámi s právnymi a skutkovými okolnosťami potrebnými na tento účel, preskúmať ex offo prípadnú nekalú povahu rozhodcovskej doložky uvedenej v zmluve uzavretej medzi podnikateľom a spotrebiteľom. Súd preto preskúmal povinným predloženú Zmluvu o úvere č. 93200 zo dňa 29.11.2005 vrátane Všeobecných podmienok poskytnutia úveru, pričom zistil, že oprávnený sa zaviazal poskytnúť povinnému úver vo výške 464,71 eur s tým, že povinný mal oprávnenému poskytnutý úver vrátiť zvýšený o príslušný poplatok vo výške 371,77 eur, t. j. celkovo mal vrátiť sumu 836,49 eur, a to v pravidelných mesačných splátkach v počte 10 po 83,65 eur počnúc dňom 11.12.2005. V bode 04 Všeobecných podmienok sa oprávnený s povinným dohodli, že ak bude dlžník v omeškaní s niektorou splátkou sedem
dní a viac, je povinný zmeškanú splátku uhradiť do rúk mandatára v hotovosti spolu so zmluvnou pokutou vo výške 9,96 eur za každý jeden prípad omeškania. V prípade, ak dlžník neuhradí dve po sebe idúce splátky, prípadne uhradí len časti splátok, stáva sa celý dlh splatný okamžite a dlžník má možnosť uhradiť dve po sebe idúce splátky spolu so zmluvnou pokutou vo výške 9,96 eur do rúk mandatára v hotovosti alebo poukázať na účet veriteľa s možnosťou návratu platenia podľa splátkového kalendára. Dlžník sa rovnako zaviazal uhradiť veriteľovi za každú zaslanú upomienku v prípade porušenia podmienok tejto zmluvy sumu 1,99 eur ako paušálnu úhradu nákladov a administratívy s tým spojenej do 5 dní od doručenia písomnej výzvy na úhradu. V bode 06 Všeobecných podmienok sa zmluvné strany dohodli, že sa stane splatný celý dlh naraz v zmysle bodu 04 týchto podmienok, zaväzuje sa dlžník zaplatiť veriteľovi úrok z omeškania vo výške 0,25 % z dlžnej sumy za každý deň omeškania odo dňa, keď sa stal splatný celý dlh, až do dňa jeho uhradenia. Dlžník zároveň svojím podpisom potvrdil, že si je vedomý toho, že v prípade riadneho a včasného nesplácania úveru môže pristúpiť veriteľ k okamžitému vymáhaniu celého úveru bez ohľadu na dĺžku trvania úveru. V prípade, ak sa stane splatným celý dlh naraz z dôvodu riadneho neuhradenia dvoch splátok, vzniká veriteľovi nárok na celý dohodnutý poplatok ako forma zmluvnej pokuty z dôvodu neplnenia záväzkov dlžníka. Vychádzajúc z predmetnej Zmluvy o úvere, ktorú uzavrel oprávnený s povinným a ktorá bola podkladom pre rozhodcovský rozsudok, ktorý je exekučným titulom v tomto exekučnom konaní, posúdil súd predloženú úverovú zmluvu uzavretú dňa 29.11.2005 ako zmluvu o spotrebiteľskom úvere. Daný právny vzťah je potrebné posudzovať podľa ustanovení o spotrebiteľskom práve, pretože sa vymáha plnenie zo zmluvy o spotrebiteľskom úvere, na ktorú sa vzťahuje právny režim zák. č. 258/2001 Z. z. o spotrebiteľských úveroch a § 52 a nasl. O. z. Povinný vo svojom návrhu na zastavenie exekúcie namietal existenciu neprijateľnej podmienky v spotrebiteľskej Zmluve, ktorou je rozhodcovská doložka. V bode 17 Všeobecných podmienok sa zmluvné strany dohodli, že všetky spory, ktoré vzniknú z tejto zmluvy, vrátane sporov o jej platnosť, výklad alebo zrušenie budú riešené pred Stálym rozhodcovským súdom zriadeným spoločnosťou Slovenská rozhodcovská, a.s., ak žalujúca zmluvná strana podá žalobu na rozhodcovskom súde alebo pred príslušným súdom Slovenskej republiky, ak žalujúca zmluvná strana podá žalobu na súde podľa príslušného právneho predpisu, ktorým je zák. č. 99/1963 Zb. Občiansky súdny poriadok (ďalej len O.s.p. ) . Zmluvné strany sa zároveň dohodli, že pokiaľ ktorákoľvek zo zmluvných strán podá žalobu o rozhodnutie akéhokoľvek sporu, ktorý vznikne z tejto zmluvy, vrátane sporu o jej platnosť, výklad alebo zrušenie, na všeobecnom súde, považuje sa táto skutočnosť za rozväzovaciu podmienku tejto rozhodcovskej doložky. Ustanovenie tejto vety sa nepoužije v prípade, ak pred podaním žaloby na súde bola podaná žaloba na rozhodcovský súd vo veci, v ktorej je touto rozhodcovskou doložkou v súlade s vnútornými predpismi rozhodcovského súdu založená právomoc rozhodcovského súdu. Podľa názoru súdu, takýmto spôsobom dojednaný spôsob riešenia sporov vzniknutých medzi zmluvnými stranami zo zmluvy možno považovať za neprijateľnú podmienku, ktorá spôsobuje značnú nerovnováhu vo vzájomných právach a povinnostiach zmluvných strán v neprospech spotrebiteľa. Zmluvná podmienka v štandardnej formulárovej zmluve alebo vo všeobecných obchodných podmienkach inkorporovaných do takejto zmluvy, ktorá nebola spotrebiteľom individuálne dojednaná a ktorá vyžaduje od spotrebiteľa, aby spory s dodávateľom riešil výlučne v rozhodcovskom konaní, bráni tomu, aby na základe nej vydaný rozhodcovský rozsudok na návrh dodávateľa mohol byť exekučným titulom. O takúto zmluvnú podmienku ide aj vtedy, ak síce spotrebiteľ podľa nej má možnosť vybrať si medzi rozhodcovským a štátnym súdom, ale ak podľa takejto doložky začalo rozhodcovské konanie na návrh dodávateľa, spotrebiteľ je nútený podrobiť sa rozhodcovskému konaniu alebo podať návrh na štátnom súde, ak by chcel zabrániť rozhodcovskému konaniu. Súd pri zisťovaní, či nejde o nekalú rozhodcovskú doložku skúma všetky dôležité skutočnosti, ktoré vyvolávajú hrubú nerovnováhu v právach a povinnostiach medzi dodávateľom a spotrebiteľom v neprospech spotrebiteľa. Za také okolnosti možno považovať aj neprijateľné miesto rozhodcovského konania, ktoré môže odradiť spotrebiteľa od uplatnenia jeho práv. V danom prípade je miestom rozhodcovského konania Bratislava a povinný ako spotrebiteľ má trvalý pobyt prihlásený na ul. C. XXXX/X, V.. Povinný ďalej vo svojom návrhu poukázal na uplatňovaný denný úrok z omeškania vo výške 0,25 %, čo predstavuje úrok vo výške 91,25 % ročne. Podľa povinného priznané plnenie na základe neprijateľnej podmienky odporuje dobrým mravom. Vychádzajúc z ustanovení O. z. týkajúcich sa úroku z omeškania, ako aj vykonávacieho predpisu, ktorým je nariadenie vlády SR č. 87/1995 Z. z., ktorým sa vykonávajú niektoré ustanovenia O. z. výška úrokov z omeškania je dvojnásobok diskontnej sadzby určenej Národnou bankou Slovenska platnej ku dňu omeškania s plnením peňažného dlhu (§ 3 tohto nariadenia) . Povinný sa mal podľa návrhu na vykonanie exekúcie dostať do omeškania dňa 17.02.2006, pričom k tomuto dňu diskontná sadzba Národnej banky Slovenska predstavovala 3 %, teda dvojnásobok diskontnej sadzby je 6 % ročne z dlžnej sumy a nie 91,25 % ročne tak, ako to bolo dojednané. Okrem toho, v predmetnej exekučnej veci sa vymáha plnenie zo zmluvy o spotrebiteľskom úvere, v ktorej absentuje údaj o ročnej percentuálnej miere
nákladov (ďalej len RPMN ) . Tento údaj má za cieľ chrániť spotrebiteľa, pretože odplata je častokrát zložito formulovaná tak, že spotrebiteľ skutočnú cenu úveru nevie zistiť. Preto práve RPMN mu umožňuje v jednom čísle mať všetky úroky a poplatky. Ak tento údaj dodávateľ v zmluve neuvedie, vystavuje sa preňho nepriaznivým následkom, že úver bude bezúročný a bez poplatkov. Ďalej súd preskúmaním listinných dôkazov založených v spise zistil, že Sociálna poisťovňa, ústredie za obdobie od 10.04.2007 do 09.07.2010 zrazila z dôchodku povinného sumu 2.044,58 eur, ktorú poukázala oprávnenému. Z uvedeného je zrejmé, že pokiaľ je dojednaný úrok z omeškania neprijateľný a v rozpore so zákonom a poskytnutý úver je pre absenciu RPMN bezúročný a bez poplatkov, v súčasnosti už došlo k uhradeniu pohľadávky oprávneného v plnej výške. Vzhľadom na vyššie uvedené skutočnosti súd dospel k záveru, že návrh povinného na zastavenie exekúcie je dôvodný, a preto exekúciu pre existenciu neprijateľných podmienok v Zmluve o úvere uzavretej medzi oprávneným a povinným podľa ust. § 57 ods. 1 písm. g/ Exekučného poriadku vyhlásil za neprípustnú a exekúciu zastavil.
Proti uzneseniu súdu prvého stupňa podal v zákonnej lehote odvolanie oprávnený a žiadal, aby odvolací súd napadnuté uznesenie zrušil. V odvolaní oprávnený namietal použitie smernice Rady 93/13/ EHS ako prameňa práva, pretože súd musí na riešenie sporu aplikovať príslušný právny predpis, v ktorom je táto smernica obsiahnutá. Nestotožnil sa s právnym názorom súdu o výlučnej právomoci rozhodcovského súdu. Ďalej poukázal na znenie ust. § 53 ods. 4 písm. r/ Občianskeho zákonníka a uviedol, že rozhodcovská doložka bolo dojednaná ako tzv. nevýhradná rozhodcovská doložka, nakoľko umožňovala každej zmluvnej strane domáhať sa ochrany svojich práv buď prostredníctvom rozhodcovského konania alebo súdneho konania. Preto nevyžadovala od spotrebiteľa, aby spory s dodávateľom riešil výlučne v rozhodcovskom konaní. V danom prípade mal spotrebiteľ právo slobodne sa rozhodnúť, na ktorom orgáne uplatní svoje právo. Strany zmluvy sa dohodli na tzv. alternatívne určenej právomoci súdu na riešenie sporov. Prijatie argumentácie súdu by znamenalo pre dodávateľa jediné, a to úplné znemožnenie využitia rozhodcovského konania. Záverom namietal postup súdu prvého stupňa, ktorý pri rozhodovaní o zastavení exekúcie posudzoval vec, o ktorej už raz právoplatne rozhodol, a to vydaním poverenia na vykonanie exekúcie pre súdneho exekútora. Zdôraznil, že v zmysle Smernice Rady č. 93/13/EHS sa neprípustnosť týka len rozhodcovského konania, ktoré nespadá pod príslušné právne predpisy. Záverom namietal postup súdu prvého stupňa, ktorý pri rozhodovaní o zastavení exekúcie posudzoval vec, o ktorej už raz právoplatne rozhodol, a to vydaním poverenia na vykonanie exekúcie pre súdneho exekútora. Rozhodcovský rozsudok bol predmetom skúmania zo strany súdu prvého stupňa už pri rozhodovaní o vydanie poverenia a v tomto štádiu ho súd považoval za súladný so zákonom. Na základe uvedeného žiadal napadnuté uznesenie zrušiť.
Povinný k odvolaniu oprávneného uviedol, že odvolaním napadnuté rozhodnutie považuje za zákonné, dostatočne odôvodnené a správne a plne sa s ním stotožňuje.
Zmluva o úvere uzavretá medzi oprávneným a povinným je teda zmluvou o spotrebiteľskom úvere, aj keď ju účastníci konania takto nenazvali a v písomnej zmluve ju označili Zmluva o úvere uzavretá doleuvedeného dňa v zmysle § 497 a nasl. Obchodného zákonníka, pretože podľa § 41a Občianskeho zákonníka, ak právnym úkonom má byť zastretý iný právny úkon, platí tento iný úkon, ak to zodpovedá vôli účastníkov a ak sú splnené všetky jeho náležitosti. Predmetná zmluva spĺňa všetky náležitosti zmluvy
o spotrebiteľskom úvere § 3 ods. 1 zákona č. 258/2001 Z. z. o spotrebiteľských úveroch, preto ju súd prvého stupňa správne posudzoval ako zmluvu o spotrebiteľskom úvere.
Zmluva o spotrebiteľskom úvere je, ako to vyplýva už zo samotného označenia tejto zmluvy, zmluvou spotrebiteľskou, riadiacou sa okrem ustanovení zákona o spotrebiteľských úveroch aj príslušnými ustanoveniami Občianskeho zákonníka, aj keď tento v čase jej uzavretia za spotrebiteľské zmluvy považoval len kúpnu zmluvu, zmluvu o dielo alebo iné odplatné zmluvy upravené v ôsmej časti tohto zákona a zmluvu podľa § 55, ak zmluvnými stranami sú na jednej strane dodávateľ a na druhej strane spotrebiteľ, ktorý nemohol individuálne ovplyvniť obsah dodávateľom vopred pripraveného návrhu na uzavretie zmluvy. Charakter predmetnej zmluvy totižto nemožno posudzovať len podľa predpisov slovenského právneho poriadku ale aj podľa práva Európskej únie, nakoľko v čase uzatvorenia predmetnej zmluvy bola Slovenská republika členským štátom Európskej únie. Z tohto členstva jej o. i. vzniká povinnosť rešpektovať všetky právne akty prijaté orgánmi zriadenými Zmluvou o založení Európskych spoločenstiev a Zmluvou o Európskej únii, a to aj tie, ktoré boli prijaté pred dňom vstupu Slovenskej republiky do Európskej únie. Takýmto právnym aktom je aj Smernica Rady Európskej únie č. 93/13/EHS z 5.4.1993 o nekalých podmienkach v spotrebiteľských zmluvách.
Pri výklade Smernice Rady 93/13/EHS z 5. apríla 1993 o nekalých podmienkach v spotrebiteľských zmluvách Európsky súdny dvor vo viacerých veciach konštatoval, že je v rozpore s cieľmi smernice, ak vnútroštátna právna úprava bráni plné uplatnenie práv spotrebiteľa (napr. v rozsudku vo veci C - 473/00 Cofidis) . Z citovaných ustanovení čl. 2 Smernice Rady 93/13/EHS vyplýva, že Zmluva o úvere uzavretá medzi oprávneným a povinným je spotrebiteľskou zmluvou v zmysle tejto smernice. Na predmetný zmluvný vzťah účastníkov konania, ktorý vznikol uzatvorením Zmluvy o úvere, je preto potrebné aplikovať ust. § 52 a nasl. Občianskeho zákonníka, nakoľko pri jeho aplikácii je potrebné použiť tzv. eurokonformný výklad, pretože v čase uzatvorenia tejto zmluvy o úvere bola Slovenská republika členským štátom Európskej únie. Podľa Smernice Rady 93/13/EHS súd členského štátu, ako vnútroštátny súd, ex offo musí posúdiť, či zmluva podľa svojho obsahu je spotrebiteľskou, aj napriek tomu, že je pomenovaná inak, alebo zmluvné strany jej obsah dohodli podľa iného právneho predpisu, napríklad Obchodného zákonníka.
Je teda nepochybné, že právny vzťah medzi oprávneným a povinným je vzťahom spotrebiteľským, a preto je naň potrebné aplikovať ustanovenia chrániace práva spotrebiteľa, teda aj Smernicu Rady 93/13/ EHS o nekalých podmienkach v spotrebiteľských zmluvách a ust. § 52 a nasl. Občianskeho zákonníka, aj keď to z týchto ustanovení priamo nevyplýva.
V posudzovanom prípade sa rozhodcovská doložka nachádzala v bode 17 Všeobecných podmienok poskytnutia úveru. Podľa tohto ustanovenia všetky spory, ktoré vzniknú z tejto zmluvy, vrátane sporov o jej platnosť, výklad alebo zrušenie, budú riešené
a/ pred Stálym rozhodcovským súdom zriadeným spoločnosťou Slovenská rozhodcovská, a.s. so sídlom Trnavská cesta 70, 821 02 Bratislava, IČO: 35 922 761, zapísanou v Obchodnom registri Okresného súdu Bratislava I, oddiel Sa, vložka č. 3530/B, ak žalujúca zmluvná strana podá žalobu na rozhodcovskom súde; rozhodcovské konanie bude vedené podľa vnútorných predpisov rozhodcovského súdu, a to jedným rozhodcom ustanoveným podľa vnútorných predpisov rozhodcovského súdu,
Zmluvné strany sa dohodli, že pokiaľ ktorákoľvek zo zmluvných strán podá žalobu o rozhodnutie akéhokoľvek sporu, ktorý vznikne z tejto zmluvy, vrátane sporu o jej platnosť, výklad alebo zrušenie, na všeobecnom súde, považuje sa táto skutočnosť za rozväzovaciu podmienku tejto rozhodcovskej doložky; ustanovenie tejto vety sa nepoužije v prípade, ak pred podaním žaloby na súde bola podaná žaloba na rozhodcovský súd vo veci, v ktorej je touto rozhodcovskou doložkou v súlade s vnútornými predpismi rozhodcovského súdu založená právomoc rozhodcovského súdu.
Odvolací súd sa stotožňuje s posúdením uvedenej doložky ako neprijateľnej podmienky, nakoľko praktickým dôsledkom takto formulovanej rozhodcovskej doložky je skutočnosť, že spotrebiteľovi, teda povinnej, je fakticky odopretá možnosť brániť svoje práva pred všeobecným súdom v prípade, ak oprávnený podá žalobu na rozhodcovský súd. Pre povinnú to znamená povinnosť podrobiť sa rozhodcovskému konaniu pred súkromnou osobou, ktorú si oprávnený už predformuloval v zmluve a na výbere ktorej spotrebiteľ nemal žiadnu účasť. Pritom tak dôležitá klauzula, akou je dojednanie osoby na rozhodovanie sporu, je skrytá v množstve drobných klauzúl z dôvodu, aby sa nekomplikoval proces založenia sporového procesu podľa predstáv oprávneného.
Odvolací súd zastáva názor, že ak rozhodcovská zmluva nebola osobitne spotrebiteľom vyjednaná, ale vyplýva zo štandardnej zmluvy, a teda zo vzťahu fakticky nerovnovážneho, obavy, že slabšia strana si svoj osud v tak závažnej veci, akou je prípadný neskorší rozhodcovský proces, nedokáže náležite naplánovať, sú plne namieste. Rozhodcovská doložka v predmetnej veci, ktorá mala založiť legitimitu pre exekučný titul v predmetnom konaní, znemožňuje voľbou spotrebiteľa dosiahnuť rozhodovanie
sporu štátnym súdom, ak dodávateľ ešte pred spotrebiteľom podal žalobu na rozhodcovskom súde. Rozhodcovskú doložku si spotrebiteľ osobitne nevyjednal a nemal na výber vzhľadom na jej splynutie s ostatnými štandardnými podmienkami. Mohol len zmluvu ako celok odmietnuť alebo podrobiť sa všetkým zmluvným dojednaniam, a teda aj rozhodcovskému konaniu, ak ho vyvolal dodávateľ ako prvý.
Občiansky zákonník (ďalej len OZ) síce až od 01.01.2008 v ustanovení § 53 ods. 4 písm. r/ za neprijateľné označil aj dojednanie vyžadujúce v rámci dojednanej rozhodcovskej doložky od spotrebiteľa, aby spory s dodávateľom riešil výlučne v rozhodcovskom konaní, avšak táto okolnosť nie je dôvodom na iné vyhodnotenie takejto neprijateľnej podmienky u zmlúv uzatvorených pred 31.12.2007. Občiansky zákonník účinný do 31.12.2007 len demonštratívne menoval niektoré neprijateľné podmienky, a teda charakter neprijateľných podmienok mohli mať i iné podmienky spôsobujúce značnú nerovnováhu v právach a povinnostiach zmluvných strán v neprospech spotrebiteľa. Občiansky zákonník s takýmito neprijateľnými podmienkami spôsobujúcimi značnú nerovnováhu v právach a povinnostiach zmluvných strán v neprospech spotrebiteľa v ustanovení § 53 vždy spájal sankciu neplatnosti. Keďže ustanovenie § 53 OZ nikdy nebolo zaradené medzi prípady relatívnej neplatnosti (§ 40a OZ) , išlo o neplatnosť absolútnu, pôsobiacu bez ďalšieho priamo zo zákona, na ktorú musel súd prihliadať z úradnej povinnosti.
Nie je pritom podstatný ani doslovný preklad neprijateľnej podmienky uvedenej v písm. g/ bodu 1 Prílohy Smernice Rady č. 93/13/EHS, ale skutočnosť, že rozhodcovská doložka spôsobuje nerovnováhu v právach a povinnostiach zmluvných strán v neprospech spotrebiteľa. Navyše, citovaná smernica v čl. 8 umožnila členským štátom prijať alebo si ponechať najprísnejšie opatrenia kompatibilné so zmluvou v oblasti obsiahnutej touto smernicou s cieľom zabezpečenia maximálneho stupňa ochrany spotrebiteľa. Teda ak je aj neprijateľná podmienky obsiahnutá v ust. § 53 ods. 4 písm. r/ OZ upravená prísnejšie ako v samotnej smernici za účelom dosiahnutia maximálnej ochrany spotrebiteľa, takéto znenie nie je v rozpore s účelom a obsahom tejto smernice.
Z uvedeného vyplýva, že rozhodcovské konanie, ktorého výsledkom je exekučný titul, sa uskutočnilo bez riadneho zmocnenia zo strany zmluvných strán, pretože rozhodcovská doložka obsiahnutá v Zmluve o úvere bola v čase jej uzatvárania neprijateľnou podmienkou a ako taká bola už od počiatku neplatnou podľa § 53 ods. 1 OZ, a teda rozhodcovský rozsudok vydaný v tomto konaní nemôže byť spôsobilým exekučným titulom na vykonanie exekúcie.
Už samotná táto skutočnosť predstavuje vadu exekučného titulu, ktorá bráni vykonaniu exekúcie na jeho základe a je dostatočným dôvodom pre zastavenie exekúcie. Preskúmavanie ďalších odvolacích dôvodov oprávneného je preto v odvolacom konaní nadbytočné.
K námietke odvolateľa týkajúcej sa opätovného preskúmania podmienok exekučného konania odvolací súd uvádza, že v čase rozhodovania súdu prvého stupňa o vydanie poverenia na vykonanie exekúcie tomuto bol predložený len exekučný titul a návrh na vykonanie exekúcie. Až v priebehu exekúcie oprávnený predložil súdu prvého stupňa Zmluva o úvere, nároky z ktorej boli predmetom rozhodcovského konania. Prihliadať na splnenie podmienok konania je úlohou súdu v každom štádiu konania, a to aj z úradnej moci. V prípade, ak súdu prvého stupňa bola v priebehu exekúcie predložená Zmluva o úvere a z tejto zistil, že vymáhaný nárok je v rozpore so zákonom, v zmysle ust. § 58 ods. 1 Exekučného poriadku v spojení s ust. § 45 zákona č. 244/2002 Z. z. o rozhodcovskom konaní bol oprávnený exekúciu zastaviť aj bez návrhu.
O trovách odvolacieho konania odvolací súd rozhodol podľa § 224 ods. 1 O.s.p. v spojení s ustanovením § 142 ods. 1 O.s.p. tak, že účastníkom nepriznal náhradu trov odvolacieho konania, pretože oprávnený nebol v odvolacom konaní úspešný, preto nemá právo na náhradu trov odvolacieho konania a ostatným účastníkom preukázateľné trovy odvolacieho konania nevznikli, preto im neboli priznané.